QH แนวโน้ม Q2 ดีขึ้น ทั้งยอดขาย-กำไรยอดโอนคอนโดฯหนุน Presale ฟื้นตัว
Presale ครึ่งปีแรกของปี 58 ของ QH อยู่ที่ 1 หมื่นล้าบาท สัดส่วน 50% ของเป้าทั้งปี ขณะที่กำไร 2Q58 คาดเติบโต 17% qoq ตามการเพิ่มขึ้นของยอดโอนฯ คอนโดฯ ด้านราคาปัจจุบันมี PER ซื้อขาย 6.9 เท่า บวกกับ Div Yield 6.6% โบรกฯยังแนะนำซื้อ ราคาเป้าหมาย 3.75 บาท
28 ก.ค. 2558

บล.เอเซีย พลัส ระบุในบทวิเคราะห์ (28 ก.ค.) ว่า บริษัท ควอลิตี้เฮ้าส์ จำกัด (มหาชน) หรือ QH มียอด Presale ไตรมาส 2/58 เพิ่มขึ้น 12.2% จากไตรมาสก่อน เท่ากับ 5.5 พันล้านบาท โดยยอดขายโครงการแนวราบทรงตัว 3.6 พันล้านบาท ขณะที่คอนโดฯ 1.9 พันล้านบาท เติบโต 46% จากไตรมาสก่อน มาจากการเปิดขาย 2 โครงการใหม่ คือ Casa Condo MRT บางใหญ่ มียอดขาย 800 ล้านบาทจากมูลค่า 1.6 พันล้านบาท และ Caso Condo ศรีราชา เปิดตัวปลาย มิ.ย. ที่ผ่านมา มูลค่า 461 ล้านบาท ขายได้ 10%
นอกจากนี้รับรู้ยอดจองเพิ่มจากโครงการใหม่ที่เปิดขายช่วงไตรมาส 1/58 โดยเฉพาะจาก Q สุขุมวิทมูลค่าโครงการ 9.4 พันล้านบาท ขายได้ 1.5 พันล้านบาท ซึ่งนับเป็นยอด Presale ในไตรมาส 1/58 ไปแล้วกว่า 600 ล้านบาท ที่เหลือกว่า 800 ล้านบาท เพิ่งเซ็นสัญญาในไตรมาสนี้ (ปัจจุบันโครงการนี้หยุดการขายชั่วคราว เพื่อรอตกลงกับ BTS ในการทำทางเชื่อมกับสถานีรถไฟฟ้าเข้าคอนโดฯ คาดจะเปิดขายอีกครั้งในไตรมาส 4/58)
ภาพรวมยอด Presale ครึ่งปีแรกของปี 58 อยู่ที่ 1 หมื่นล้านบาท คิดเป็นสัดส่วน 50% ของเป้าหมายของฝ่ายวิจัยที่ 2.08 หมื่นล้านบาท ขณะที่ครึ่งปีหลังของปี 58 มีแผนเปิดโครงการเพิ่มอีก 14 โครงการ (แนวราบ 13 โครงการ และ 1 คอนโดฯ) มูลค่า 9.58 พันล้านบาท บวกกับการเปิดขายโครงการ Q สุขุมวิทอีกครั้งช่วงเดือน ต.ค. 2558 น่าจะกระตุ้นให้ยอดขายเป็นไปตามเป้าหมายได้
 
ในไตรมาส 2/58 คาดบันทึกรายได้ขายอสังหาฯ เพิ่มขึ้น 11% จากไตรมาสก่อน เท่ากับ 4.05 พันล้านบาท โดยยอดโอนฯแนวราบทรงตัว 3.2 พันล้านบาท ส่วนคอนโดฯ เพิ่มเท่าตัวเป็น 850 ล้านบาท จากการโอนฯ ต่อเนื่องของ The Trust งามวงศ์วาน ตั้งแต่ไตรมาส 1/58 และอีก 2 โครงการใหม่ คือ The Trust พัทยาใต้ และนครปฐมที่เริ่มโอนไตรมาส 2/58 แม้ Gross Margin ขายอสังหาฯ คาดปรับลดลงอยู่ที่ 31.6% เทียบกับ 32% ในงวดก่อน เพราะถูกกดดันจากการโอนฯ โครงการบ้าน Q 12 ซึ่งมี Gross Margin ต่ำกว่า 30% จำนวน 2 ยูนิต ๆ ละ 100 ล้านบาท
แต่เมื่อชดเชยกับสัดส่วน SG&amp;A/Sale ลดลงเหลือ 20% ตามการเพิ่มขึ้นของยอดโอนฯ อีกทั้งไตรมาสก่อนมีการบันทึกรายการตั้งสำรองเงินให้กู้ยืมแก่บริษัทย่อยในเวียดนาม 30 ล้านบาท ขณะที่งวดนี้แม้จะต้องบันทึกค่าใช้จ่ายตั้งสำรองเกี่ยวกับคดีความจำนวนไม่ถึง 30 ล้านบาท แต่ชดเชยได้กับการโอนกลับตั้งสำรองเงินค้ำประกันของกองทุน QHHR จำนวนใกล้เคียงกัน นอกจากนี้ส่วนแบ่งกำไรจากบริษัทร่วมคาดเพิ่มขึ้น 5% จากไตรมาสก่อน เป็น 280 ล้านบาท ประเมินกำไร 654 ล้านบาท เพิ่มขึ้น 17% จากไตรมาสก่อน
 
มูลค่าพื้นฐานปี 2558 อยู่ที่ 3.75 บาท (เป็นมูลค่าของ QH 1.62 บาท และบริษัทร่วม 2.13 บาท) จึงยังแนะนำซื้อ